ການຫັນ ໄປເຂົ້າກັບຈີນ ຂອງ ປ. ຟີລິບປິນ ຍັງເປັນພຽງ ຄຳເວົ້າເທົ່ານັ້ນ ໃນເວລານີ້
ເຈົ້າໜ້າທີ່ໃນວໍຊິງຕັນ ກ່າວວ່າ ຕົນຍັງບໍ່ທັນໄດ້ຮັບ ແຈ້ງການໃດໆ ຈາກມະນີລາ ກ່ຽວກັບການແຍກທາງ ກັບສະຫະລັດເທື່ອ.
າໜ້າທີ່ອາເມຣິກັນກ່າວວ່າ ຕົນຍັງບໍ່ທັນໄດ້ຮັບແຈ້ງການຢ່າງເປັນທາງການໃດໆເທື່ອຈາກມະນີລາ ຫຼັງຈາກທີ່ໄດ້ມີການປະກາດໂດຍປະທານາທິບໍດີຟີລິບປິນທ່ານ Rodrigo Duterte ກ່ຽວກັບການແຍກທາງກັບສະຫະລັດ ໂຄສົກຂອງທຳນຽບຂາວ ທ່ານ Eric Schultz ກ່າວຕໍ່ພວກນັກຂ່າວວ່າ “ພວກເຮົາບໍ່ໄດ້ຮັບການຮ້ອງຂໍຢ່າງເປັນທາງການໃດໆຈາກເຈົ້າໜ້າທີ່ຟີລິບປິນເພື່ອໃຫ້ມີການປ່ຽນແປງ ກ່ຽວກັບຫລາຍໆບັນຫາຂອງພວກເຮົາ ບ່ອນທີ່ພວກເຮົາຮ່ວມມືກັນສອງຝ່າຍ ” ສ່ວນທ່ານ John Kirby ໂຄສົກຂອງທຳນຽບຂາວ ກ່າວວ່າ “ມັນເປັນການຂັດແຍ້ງທີ່ອະ ທິບາຍບໍ່ໄດ້ກ່ຽວກັບຄວາມສຳພັນທີ່ມີຄວາມໃກ້ຊິດກັນຫຼາຍ ທີ່ພວກເຮົາມີກັບປະຊາຊົນ ຟີລິບປິນ ເຊັ່ນດຽວກັນກັບລັດຖະບານທີ່ນັ້ນ ໃນຫລາຍໆລະດັບທີ່ແຕກຕ່າງກັນ ບໍ່ແມ່ນພຽງແຕ່ໃນດ້ານຄວາມໝັ້ນຄົງເທົ່ານັ້ນ ພວກເຮົາຈະຊອກຫາຄຳອະທິບາຍທີ່ແທ້ຈິງວ່າປະທານາທິບໍດີໝາຍເຖິງຫຍັງ ເວລາທ່ານເວົ້າເຖິງການແຍກກັບສະຫະລັດ ” ທ່ານ Daniel Russel ລັດຖະມົນຕີຊ່ອຍວ່າການກະຊວງການຕ່າງປະເທດສະຫະລັດ ຈະເດີນທາງໄປຢ້ຽມຢາມມະນີລາແຕ່ວັນທີ 22 ຫາ 25 ຕຸລາໃນອັນທີ່ທ່ານ Kirby ກ່າວວ່າ ເປັນການຢ້ຽມຢາມ “ທີ່ມີໝາຍກຳນົດການ ແລະວາງແຜນ ມາແຕ່ດົນນານແລ້ວ ” ຫລັງຈາກການເຈລະຈາໃນລະດັບສູງກັບພວກຜູ້ນຳຂອງຈີນທີ່ນຄອນຫຼວງປັກກິ່ງແລ້ວ ຜູ້ນຳຟິລິບປີນໃນຕອນເຊົ້າວານນີ້ຢູ່ທີ່ກອງປະຊຸມທຸລະກິດ ໄດ້ປະກາດວ່າ “ການແຍກທາງຂອງຂ້າພະເຈົ້າກັບສະຫະລັດ ທັງໃນດ້ານທະຫານ ບາງທີອາດຈະບໍ່ແມ່ນໃນດ້ານສັງຄົມ ແຕ່ໃນດ້ານເສດຖະກິດນຳດ້ວຍ ” ການໃຫ້ຄວາມເຫັນດັ່ງກ່າວຕໍ່ພວກນັກທຸລະກິດ ແລະເຈົ້າໜ້າທີ່ຈີນໄດ້ພາໃຫ້ມີການຕົບ ມືດັ່ງສະໜັ່ນຂຶ້ນ ປະທານາທິບໍດີ Duterte ກ່າວຕື່ມວ່າ “ອາເມຣິກາໄດ້ສູນເສຍແລ້ວ ໃນເວລານີ້ ຂ້າພະເຈົ້າໄດ້ປ່ຽນທ່າທີໃໝ່ໄປສູ່ກະແສແນວຄິດຂອງພວກທ່ານແລະບາງທີຂ້າພະເຈົ້າອາດຈະເດີນທາງໄປຣັດເຊຍດ້ວຍ ເພື່ອໂອ້ລົມກັບທ່ານພູຕິນ ແລະແຈ້ງໃຫ້ທ່ານຊາບວ່າ ມີພວກເຮົາສາມຄົນຕ້ານໂລກ ຈີນ ຟີລິບປິນແລະຣັດເຊຍ ແລະມັນເປັນວິທີທາງດຽວເທົ່ານັ້ນ ” ການປ່ຽນແປງທີ່ສຳຄັນໃນນະໂຍບາຍການຕ່າງປະເທດໂດຍຜູ້ນຳແລະພັນທະມິດທີ່ມີມາເປັນເວລາດົນນານໃນເຂດມະຫາສະໝຸດປາຊີຟິກ ຈະບໍ່ເຮັດໃຫ້ນະໂຍບາຍຫັນໄປສູ່ເຂດເອເຊຍຂອງສະຫະລັດຕົກລາງແຕ່ປະການໃດ ອີງຕາມການຢືນຢັດຂອງທ່ານ Kirby ແຕ່ກໍໃຫ້ຂໍ້ສັງເກດວ່າ “ຫລາຍໆປະເທດຢູ່ໃນພາກພື້ຶ້ນ ແມ່ນມີຄວາມກັງວົນແລະຍັງງົງຢູ່ ”